Smith bedank ná balpeutery-petaljeAjinkya Rahane (links) en Steve Smith (regs). Foto: ANA/Times of India Steve Smith het bedank as kaptein van die Indiese Premierliga (IPL) Rajasthan Royals te midde van die storm wat rondom Australië se krieketspan woed ná Saterdag se balpeutery-petalje. Dit kom nadat Smith geskors is vir die finale toets in die reeks van vier wedstryde teen Suid-Afrika. Die vierde toets begin Vrydag in Johannesburg. Groot omstredenheid het Saterdag ontstaan toe TV-kameras Cameron Bancroft tydens die derde toets teen Suid-Afrika in Kaapstad uitgewys het waar hy klaarblyklik ŉ geel voorwerp gebruik om met die bal te peuter. Verskeie ondersoeke vind tans plaas en inligting word nagegaan om die omvang van die insident te bepaal. Suid-Afrika het die derde toets met 322 lopies gewen nadat 10 paaltjies vir slegs 60 lopies in die Aussies se tweede beurt geval het. Smith het later tydens ŉ mediakonferensie erken dat die span se leierskap opdrag gegee het dat daar met die bal gepeuter word. Smith is gevolglik deur die Internasionale Krieketraad (IKR) skuldig bevind aan balpeutery en vir een toets geskors en verloor sy wedstrydfooi. “Rajasthan Royals sal alles moontlik doen om die waardes en integriteit van die spel te beskerm,” het Manoj Badale, mede-eienaar van die Rajasthan Royals gesê. “Ons stem saam met Steve se besluit om uit te tree as kaptein. Ons is dankbaar dat ons so ŉ bekwame opvolger soos Ajinkya Rahane het. Dit is belangrik dat alle krieketondersteuners ŉ gebalanseerde siening van die situasie behou. Wat in Suid-Afrika gebeur het, was duidelik verkeerd, veral gegewe dat dit klaarblyklik beplan was. Dit is egter ŉ moeilike tyd vir Steve ook, gegewe hoe baie hy omgee vir die spel.” Zubin Bharucha, die hoof van krieket by Rajasthan Royals, het gesê die voorval het duidelik die krieketwêreld geruk. “Ons is deurlopend in kontak met die Indiese Krieketraad (BCCI). Ons was ook gereeld in kontak met Steve.” Volgens ŉ verklaring glo Steve dit is “in die beste belang van die Rajasthan Royals dat hy uittree as kaptein sodat die span kan voorberei vir die IPL sonder die voortslepende afleiding”.